
            ΠΕΙΡΑΙΑΣ 04/09/2026, Α.Π.: 92
ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ
Θέμα: Στηρίζουμε τις κινητοποιήσεις της 5ης Σεπτεμβρίου στη Διεθνή Έκθεση Θεσσαλονίκης

ΑΥΞΗΣΕΙΣ ΣΕ ΜΙΣΘΟΥΣ – ΣΥΝΤΑΞΕΙΣ

ΣΤΗΡΙΞΗ ΣΕ ΔΗΜΟΣΙΑ ΥΓΕΙΑ ΚΑΙ ΠΑΙΔΕΙΑ!

ΚΑΜΙΑ ΘΥΣΙΑ ΓΙΑ ΤΟΝ ΠΟΛΕΜΟ ΚΑΙ ΤΑ ΚΕΡΔΗ ΤΟΥΣ!

Συνάδελφοι, συναδέλφισσες,
Οι φετινές κινητοποιήσεις στη Διεθνή Έκθεση Θεσσαλονίκης γίνονται σε μια συγκυρία όπου υπάρχει άμεση ανάγκη για την ανάπτυξη μαζικών οργανωμένων αγώνων διαρκείας. Αυτοί οι αγώνες αποτελούν τη μόνη μας ελπίδα να υπερασπιστούμε και να διεκδικήσουμε τα δίκαιά μας και την ίδια μας τη ζωή σαν εργαζόμενοι.
Μια νέα σχολική χρονιά αρχίζει. Οι διορισμοί που πραγματοποιήθηκαν φέτος αποτελούν ένα μικρό μέρος των πραγματικών αναγκών. Η πολιτική των περικοπών και της υποβάθμισης της δημόσιας παιδείας συνεχίζεται. Και μαζί συνεχίζεται η ακρίβεια, η αφαίμαξη του εργατικού εισοδήματος, η καθήλωση των μισθών και των αποδοχών μας, τα αντεργατικά μέτρα. Ο νεοδιόριστος εκπαιδευτικός καλείται να βρει σπίτι, να μετακινηθεί, να συντηρήσει την οικογένειά του με 797 εισαγωγικό μισθό. Ο μισθός τελειώνει στις 20 του μήνα. Και όλα αυτά κάτω από την «ομπρέλα» των προεκλογικών υποσχέσεων, που μόνο σκοπό έχουν να ξεγελάσουν τον εργαζόμενο λαό για να μην διεκδικήσει οργανωμένα αυτά που του ανήκουν.
Την ίδια ώρα αυξάνονται κατακόρυφα οι πολεμικές δαπάνες λόγω της εμπλοκής της χώρας στις πολεμικές συγκρούσεις που έχουν ξεσπάσει στην ευρύτερη περιοχή (Ανατολική Ευρώπη, Μέση Ανατολή). Η εξέλιξη αυτή όχι μόνο φορτώνει με δυσβάσταχτα έξοδα τον ήδη άγρια χειμαζόμενο οικονομικά ελληνικό λαό αλλά εμπεριέχει και γενικότερους κινδύνους για τη ζωή και την ειρήνη των λαών.

Για εμάς δεν υπάρχει άλλος δρόμος από αυτόν της οργανωμένης πάλης. Στηρίζουμε τις κινητοποιήσεις των σωματείων των εργαζομένων στη Θεσσαλονίκη έξω από τη Διεθνή Έκθεση, που μπορούν να αποτελέσουν το εναρκτήριο σάλπισμα για τη δική μας αντεπίθεση. Συσπειρωνόμαστε στο σύλλογό μας και στις μαζικές διαδικασίες. Αντιπαρατιθέμεθα σε όλα τα πολεμοκάπηλα σχέδια που απειλούν την περιοχή μας και κάθε γωνιά του πλανήτη, συμμετέχοντας στις αντιπολεμικές κινήσεις και εκδηλώσεις. Η καινούργια σχολική χρονιά μπορεί να φέρει ελπίδα και καλύτερες συνθήκες ζωής και εργασίας μέσα από τη δική μας συλλογική δράση.
Διεκδικούμε:
- Πρώτος καθαρός κατώτατος μισθός για τον εκπαιδευτικό 1.200 ευρώ, επιστροφή 13ου και 14ου μισθού στο δημόσιο, αυτόματη τιμαριθμική αναπροσαρμογή, ακώλυτη μισθολογική και βαθμολογική προαγωγή για όλους τους εκπαιδευτικούς. Να προσμετρηθεί η διετία 2016 – 2017 που έχει «παγώσει». Κατάργηση του ΕΝΦΙΑ.
-  Κατάργηση του θεσμικού πλαισίου αξιολόγησης, παιδαγωγική ελευθερία και δημοκρατία στο σχολείο, υπεράσπιση της δημοκρατικής λειτουργίας των συλλόγων διδασκόντων.
-  Κατάργηση του νέου πειθαρχικού «δικαίου» και των νόμων της αξιολόγησης-κατηγοριοποίησης σχολείων και εκπαιδευτικών. Άμεση ανάκληση της παραπομπής σε πειθαρχικό και της καθαίρεσης από θέση στελέχους όλων όσων συμμετέχουν στην απεργία-αποχή. Άμεση ακώλυτη μονιμοποίηση όλων των νεοδιόριστων. Να σταματήσει τώρα το πογκρόμ διώξεων-καταγγελιών-αναφορών ενάντια στις/στους εκπαιδευτικούς που ενορχηστρώνεται κεντρικά από το ΥΠΑΙΘΑ. Κάτω τα χέρια από το δικαίωμα στην απεργία.
-  Μαζικοί διορισμοί εκπαιδευτικών. Διορισμός/Μονιμοποίηση εδώ και τώρα όλων των αναπληρωτών αποκλειστικά με βάση το πτυχίο και την προϋπηρεσία. Να εξισωθούν όλα τα εργασιακά δικαιώματα μόνιμων και αναπληρωτών εκπαιδευτικών. Κατάργηση της προπληρωμένης κάρτας ανεργίας και καταβολή του επιδόματος ανεργίας χωρίς περιορισμούς στους/στις δικαιούχους.
- Εξίσωση του ωραρίου των εκπαιδευτικών ολιγοθέσιων δημοτικών και νηπιαγωγείων με όλες/ους τους/τις συναδέλφους της πρωτοβάθμιας και εξίσωση του ωραρίου μας με αυτό των συναδέλφων της δευτεροβάθμιας. 
- Δωρεάν μετακίνηση στην περιοχή πρόσληψης και ανάληψης υπηρεσίας για αναπληρωτές και νεοδιόριστους εκπαιδευτικούς και 50% έκπτωση σε όλα τα ΜΜΜ για όλο το έτος.

-  Όχι στις συμπτύξεις-συγχωνεύσεις τμημάτων. 15 παιδιά στο τμήμα. 
-  Κάτω τα χέρια από τη λαϊκή κατοικία. Καμία έξωση εκπαιδευτικών, εργαζόμενων, λαϊκών οικογενειών. Σε περίπτωση που επιχειρηθεί στην περιοχή μας πρωτοστατούμε σε κάθε κινητοποίηση για να υπερασπίσουμε τη λαϊκή κατοικία.
-  Κατάργηση των αντιασφαλιστικών νόμων, αποκατάσταση των ασφαλιστικών μας δικαιωμάτων.

- Άμεση κρατικοποίηση, χωρίς καμία απολύτως αποζημίωση, της Hellenic Train. Αποκλειστικά δημόσιος και ενιαίος φορέας μέσων μαζικής μεταφοράς. Ασφαλείς μεταφορές, φθηνές για τους εργαζόμενους. Ρεύμα φθηνό, αποκλειστικά δημόσια ΔΕΗ για τον λαό. Το νερό είναι δημόσιο αγαθό και δεν πωλείται.
– Έξω η Ελλάδα από τους πολεμικούς ανταγωνισμούς. Ούτε ένα ευρώ για τις ανάγκες του ΝΑΤΟ και τους πολεμικούς σχεδιασμούς του. 

ΓΙΑ ΤΟ  Δ.Σ.
	Ο ΓΕΝ. ΓΡΑΜΜΑΤΕΑΣ

